section_heading: Prvi par
paragraph_text: Tijekom tri godine, radnja serije varirala je od tradicionalnih do nadnaravnih priča. Jedna od prvih radnji bila je internetska romansa. Meg Cummings, djevojka iz Kansasa, otkrila je da je njezin zaručnik Tim Truman vara s najboljom prijateljicom Connie, i to baš na dan vjenčanja. Meg je često on-line razgovarala s misterioznim SB-om, čovjekom koji je živio u gradiću zvanom Sunset Beach u Kaliforniji. Nakon što je uhvatila zaručnika u nevjeri, Meg je odlučila pobjeći u Sunset Beach u potrazi za SB-om, koji je zapravo bogati udovac Ben Evans. Meg je tražila SB-a po cijelom gradu, no tek je kasnije otkrila da je to zapravo Ben. Na početku, Ben nije bio zainteresiran za Meg, no stvari su se promijenile. U cijelu tu priču se uplela i razmažena Annie Douglas, Benova prijateljica. Meg je mrzila Annie jer je bila bliska Benu i htjela ju je odvojiti od njega, a Annie je mrzila Meg jer se previše približila Benu. Njihova mržnja je doživjela vrhunac kad su se potukle u Benovom stanu. Megin bivši zaručnik Tim također se pojavio u Sunset Beachu kako bi je ponovo osvojio, pa su on i Annie naposljetku postali suradnici u razdvajanju glavnog para. U međuvremenu, Meg je stalno istraživala smrt Benove žene Marie te se bojala da je Ben upleten u njezino umorstvo.